text: 楊若梓，字原育，號芘寰，瀋陽右衛軍籍順天府通州人。生平.有至性，數歲父卒，事母張氏以孝聞。萬曆三十七年癸丑科進士，授河南信陽知州，約己愛民，禁羨耗，息爭訟，虛公訊獄，務得其情，案牘不假吏手，娓娓千言，堂上立就。著有《申陽末議》。初蒞政，據案審決，監司洪某意輕之，易服入觀於旁，閽者密以告，斷聽自若不少動。洪由是奇其才，凡疑獄悉委鞫焉。歲旱，步禱跪暴烈日中，雨立至，謂未霑足，跪如故，洪某冒雨至，掖之起。又勸農桑，宣六諭，課士文藝，多所造就。察廉奏最，擢禮部祠祭司員外郎，攝儀制司篆。無何，神宗、光宗相繼崩，大禮疊至，若梓擘畫精詳，而其議改元，尤有卓識。當光宗初立也，議以明年為泰昌，及光宗又崩，閣臣九卿皆難之，若梓進曰：是未可以成例拘也，一年三君，前代所無者，以明年為泰昌則無以處今上，然遂以明年為天啟，則無以存先帝，皆不可，請自今即改為泰昌元年，明年春正則為今上紀元。既存先帝之元，又尊今上之統，庶於情理為愜。於是閣臣九卿皆是其議，草奏以聞。先是光宗即位，京營及邊軍皆有賞，獨不及通州五衛，若梓力請得邀賞如例雲。二年十月持節冊封沈府稷山王朱效鈦並妃李氏。家族.曾祖楊景芳，先世以扈從自淮安徙居通州，居城南藁村，力農，家頗富饒。常見一貧士覓食村中，詢知避難，留歸三載而去。後士登第來謝，及為府尹，數饋遺相延，景芳卒不詣其署，高潔如此。景芳子楊錫，號南軒，有隱德，善教子，生三子：惟清、惟洪、惟治。從父楊惟清，字子廉，號明野，萬曆元年癸酉舉人，知山西太谷縣，有子八人，以次子楊若桐令睢寧縣，贈如其官。孫楊士炌、楊士烒俱進士。父楊惟洪，字子寬，號襟野，萬曆十年壬午舉人，早卒，以子若梓貴，贈禮部員外郎。從父楊惟治，字子理，號同野，萬曆二十年壬辰進士，歷官南陽知縣、刑部主事、郎中、河南參政、陝西按察使，崇禎辛未卒，年七十四。第三子楊若橋，亦進士，由行人遷河南道御史，孫楊正中。
metadata: erhwenkuo/wikipedia-zhtw
metadata: 楊若梓
metadata: https://zh.wikipedia.org/wiki?curid=7482810